**NOTĂ DE ÎNTEMEIERE**

Proiectul Declaraţiei cu privire la impozitul pe venitul persoanei fizice (Formularul CET14) (în continuare – Declaraţia) a fost elaborat în scopul optimizării proceselor de administrare fiscală a veniturilor persoanelor fizice şi crearea unei platforme favorabile de oferire a unor servicii de înalt nivel contribuabililor – persoane fizice atît naționale, cît şi nerezidenţilor. Totodată, Declaraţia a fost elaborată în scopul actualizării indicatorilor prezenţi în formularul CET08 prin prisma modificărilor operate în legislaţia fiscală, dar şi ca un răspuns la recomandările organismelor internaţionale şi partenerilor, în partea ce ţine de optimizarea modului de raportare a veniturilor obţinute de către persoanele fizice.

Astfel, Declaraţia urmează a fi prezentată, pe lîngă persoanele fizice rezidente cetăţeni şi de alte categorii de persoane fizice şi anume: persoane fizice străine ce sunt considerate rezidente în scopuri fiscale (la moment nu este o claritate despre modul în care acestea urmează să-şi raporteze obligaţiile, pornind de la existenţa unei dări de seamă alternative – Forma NER08 – formă, ce, de asemenea, urmează a fi revăzută). O situaţie similară se observă şi faţă de declararea veniturilor obţinute pe teritoriul ţării de către persoanele fizice străine (nerezidente).

O altă categorie importantă o constituie persoanele fizice ce practică activitate profesională. Posibilitatea consolidării tuturor veniturilor obţinute de către o persoană fizică este un pas important pe calea optimizării proceselor şi abordărilor aferente acestora, dar şi în ceea ce ţine de crearea unui tablou general complex vizavi de obligaţiile fiscale ale acestuia.

Un alt moment important ţine de identificarea contribuabililor prin intermediul datelor suplimentare (e-mail, telefon), care, pe de o parte, va facilita comunicarea dintre contribuabili şi organul fiscal, iar, pe de altă parte, va contribui la crearea bazei de date comprehensive a contribuabililor care, în calitatea sa de asimilator de informaţie fiscală, vor beneficia de canale de comunicare bazate pe infiltrarea tehnologiilor moderne avansate.

În acelaşi timp, lista veniturilor obţinute de persoana fizică a fost concretizată în partea ce ţine de veniturile obţinute de peste hotarele ţării, fiind introdusă delimitarea în venituri din investiţii financiare – în calitatea sa de unicele tipuri de venituri care sunt impozabile pentru persoanele fizice rezidente cetăţeni, fiind obţinute din surse din afara Republicii Moldova. O categorie importantă de venituri o reprezintă veniturile obținute de către nerezidenții Republicii Moldova. Astfel a fost efectuată o analiză a veniturilor obținute de către nerezidenți, iar cele mai frecvente tipuri de venituri obținute de către aceștia au fost reflectate separat în Declarație .

Un moment important îl constituie comasarea mai multor declarații, astfel asigurîndu-se unul din principiile fundamentale ale administrării fiscale – simplitatea în administrare. Astfel, Declaraţia va comasa dările de seamă ce urmau a fi prezentate de notarii publici şi executorii judecătoreşti (Forma CNOTAR), declaraţia pe venit a nerezidenţilor (Forma NER08 – în partea ce ţine de persoanele fizice), cabinetele mediatorilor şi ale avocaţilor (care prezintă, la moment, Forma VEN12), totodată creînd posibilitate de declarare a veniturilor şi deducere a cheltuielilor şi altor categorii de activităţi profesionale, care, la moment, au fost mai puţin acoperite de o bază normativă bine definită.

Merită a se atrage atenţia şi asupra unui alt moment important şi anume asupra modului în care a fost revăzută forma de prezentare a informaţiei ce ţine de creşterea de capital. Astfel, odată cu codificarea atît a activelor de capital, cît şi a modalităţii de înstrăinare a acestora (fapt, care a lipsit în componenţa Declaraţiei CET08), va fi creată o posibilitate inedită de contrapunere a datelor ce ţin de tranzacţiile cu active de capital, fără a depune costuri exagerate de culegere şi procesare a informaţiei.

O plusvaloare deosebită Declaraţiei o conferă introducerea în componenţa acesteia a veniturilor din care s-a efectuat reținerea finală a impozitului pe venit, astfel evitîndu-se cazurile de incomodare a contribuabililor prin solicitarea unei informații suplimentare privind sursele de venit impozabile din care a fost efectuată reținerea finală a impozitului pe venit.

În final, merită a fi menţionat că indicatorii prezentaţi în Declaraţie au fost selectaţi pentru a pune bazele declarației precompletate în calitate de instrument iminent de perfecţionare a administrării fiscale.